แรงขายหุ้นบิ๊กแคป กด SET ปิดเช้าลบ 10 จุด หลังสถานการณ์ “รัสเซีย-ยูเครน” ตึงเครียดมากขึ้น
แรงขายหุ้นบิ๊กแคป กด SET ปิดเช้าลบ 10 จุด รับความกังวลสถานการณ์ตึงเครียดรัสเซีย-ยูเครนเพิ่มอุณหภูมิขึ้นหลังผู้นำรัสเซียรับรองเอกราช 2 แคว้นในยูเครนและส่งทหารเข้าประจำการ
22 ก.พ. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวลงตามตลาดหุ้นต่างประเทศจากความกังวลสถานการณ์ความตึงเครียดระหว่างรัสเซียและยูเครน หลังจากประธานาธิบดีวลาดิเมียร์ ปูติน ผู้นำรัสเซียรับรองเอกราชของ 2 แคว้นในยูเครนและส่งกองหหารเข้าประจำการ ซึ่งอาจทำให้สหรัฐตัดสินใจบุกเข้ายูเครนในไม่ช้า ส่งผลให้ ดาวน์โจนส์ฟิวเจอร์สร่วงไปกว่า 500 จุด เนื่องจากนักลงทุนเทขายสินทรัพย์เสี่ยงและเข้าซื้อสินทรัพย์ปลอดภัย โดยอัตราผลตอบแทนพันธบัตรสหรัฐปรับลงมาที่ 1.85% ขณะที่ราคาน้ำมันพุ่ง 1.5%
ทั้งนี้ประกอบกับสถานการณ์การระบาดโควิด-19 ในไทยมีผู่ติดเชื้อเพิ่มสูงขึ้นมาก ทำให้มีแรงขายหุ้นขนาดใหญ่ (Big Cap) โดยเฉพาะกลุ่มแบงก์และกลุ่มเปิดเมือง แต่ก็มีแรงซื้อเข้ามาในกลุ่มพลังงาน และกลุ่มโรงพยาบาลที่ได้อานิสงส์สถานการณ์โควิด และบริษัทที่มีผลประกอบการดี ปรับตัวขึ้นมาในระยะสั้น
สำหรับแนวโน้มการลงทุนในช่วงบ่าย นายกิติชาญ กล่าวว่า น่าจะปรับตัวลงต่อจากช่วงเช้า แต่คาดว่าไม่ปรับตัวลงมากนัก ยังต้องติดตามสถานการณ์ตึงเครียดระหว่างรัสเซียและยูเครน ตลาดหุ้นยุโรปเปิดตลาดในช่วงบ่าย และสถานการณ์โควิดในประเทศ
พร้อมให้แนวรับที่ 1,673 และ 1,670 จุด แนวต้านที่ 1,690 และ 1,694 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,126.64 ล้านบาท ปิดที่ 164.00 บาท ลดลง 1.00 บาท
SCB มูลค่าการซื้อขาย 1,422.22 ล้านบาท ปิดที่ 127.00 บาท ลดลง 1.50 บาท
BBL มูลค่าการซื้อขาย 1,412.76 ล้านบาท ปิดที่ 139.50 บาท ลดลง 1.00 บาท
PTTEP มูลค่าการซื้อขาย 1,404.09 ล้านบาท ปิดที่ 129.00 บาท เพิ่มขึ้น 2.00 บาท
CPALL มูลค่าการซื้อขาย 1,398.43 ล้านบาท ปิดที่ 66.50 บาท ลดลง 0.50 บาท